
Yvonne Lindsay

Vill og vakker

Oversatt av Monica Eikenes

MINISERIE: FORVEKSLET VED FØDSELEN


To hete menn. To veldig like menn. Alt er ikke slik det ser ut til i Seattles innflytelsesrike Richmondslekt og da lidenskapen slår inn, tilspisser alt seg. Dette er del to i miniserien Forvekslet ved fødselen.  

Kjære leser

Bestikkelser og korrupsjon er to svært ubehagelige ingredienser i Vill og vakker, min andre bok i serien Forvekslet ved fødselen. Etter at ekskjæresten lurte henne og fikk det til å se ut som hun var ansvarlig for underslaget hans, blir Tami Wilson tvunget til å gå med på farens krav for å rette opp i alt. Dette fører henne rett inn i kretsen rundt Keaton Richmond, en mann som vil gjøre alt han kan for å beskytte familien og som ikke stoler på noen utenfor den innerste sirkel.

Undersøkelsene til denne boken førte med seg mange utfordringer, spesielt fra et juridisk- og etterforskningsperspektiv. Noe av det jeg undersøkte var området der Tami og Keaton blir bedre kjent med hverandre. En forfattervenn bor i vakre Sedona, og jeg har blitt helt forhekset av bildene hun har lagt ut fra området. Naturen er helt nydelig, og Sedona står høyt oppe på listen over steder jeg ønsker å besøke når verden åpner seg litt mer opp for reiser igjen.

Det å presse Tami og Keaton sammen i slike fantastiske omgivelser var veldig gøy, og jeg håper du vil like å lese om det.

Yvonne


Til den fantastiske og enestående Kim Standridge Boykin.

Takk for at du deler din kunnskap og bilder av det helt nydelige hjemmet ditt.


1

«Dette vil være arbeidsstedet ditt. Bare sett deg ned.»

Begynn med målet i sikte, påminnet Tami seg selv idet hun satte seg bak skrivebordet hun nettopp hadde blitt fulgt til av HR-representanten som hadde møtt henne da hun kom til Richmond Developments denne morgenen. Det var en holdning som hadde fått henne til å begynne på mange prosjekter, som ikke alle hadde vært like vellykkede, men hun hadde alltid tenkt at det var et godt utgangspunkt.

Tami dro i det uvante skjørtet hun hadde på seg. Hun var mer komfortabel i dongeribukse og T-skjorte, og prisen på det eksklusive forretningsantrekket hun var iført i dag, gjorde henne kald innvendig. Ikke fordi hun ikke hadde råd til det, men på grunn av alle måltidene den pengesummen kunne bidratt til på herberget for hjemløse familier som ble drevet av den veldedige organisasjonen hun pleide å jobbe for. Minnet om stedet og grunnen til at hun hadde blitt tvunget til å dra derfra fikk magen til å knytte seg. Av samme grunn var hun her i dag.

Da faren hadde lagt frem betingelsene, hadde moren steppet inn og sørget for at hun hadde det passende tilbehøret til den nye rollen. Klær, sko, sminke – selv en ny smarttelefon. Listen var uendelig. Men målet ville hellige middelet, påminnet hun seg selv. Det måtte det.

Den upåklagelig antrukne HR-medarbeideren smilte, men Tami så ikke så mye som en liten rykning i kvinnens kalde, blå øyne. Var alle her på den måten? Avvisende og uvennlige? Denne jobben kunne nok bli vanskeligere enn hun hadde trodd. Så dukket en ny tanke opp. Var denne kvinnen muldvarpen faren hadde plassert hos Richmond Developments? Den som hadde skaffet henne den nye stillingen her, slik at hun kunne spionere på en av de tre lederne?

«Vi prøver å drive et så papirløst kontor som mulig, så alle notater skal skrives på den tildelte enheten eller på PC-en din. Du vil få passordene dine av IT-avdelingen i løpet av den neste halvtimen. Pass godt på dem, og del dem ikke med noen. Er det forstått?»

Ordene føltes som et knyttneveslag mot Tamis mage. Ingen visste om hendelsen som hadde ført henne hit – vel, ingen andre enn hun selv, faren, veldedighetsorganisasjonen som ble frastjålet alle midlene de hadde på bankkontoen, og den drittsekken av en ekskjæreste som hadde stått bak tyveriet. Men med den helt grunnleggende og særdeles fornuftige formaningen ble Tami igjen påminnet om hvor dum hun hadde vært som hadde latt ekskjæresten låne laptopen hennes. Hun svelget tungt.

«Ikke vær redd. Jeg tar datasikkerhet på fullt alvor», svarte hun. Nå.

Hun hadde lært leksen på den vanskelige måten da ekskjæresten hennes, Mark Pennington, som var direktør for Our People, Our Homes, den veldedige organisasjonen begge jobbet for, hadde lånt laptopen hennes, fått tilgang til bankkodene hennes og like etterpå tømt alle bankkontoene. Det å tenke på det brutale sviket hans gjorde henne fysisk uvel. Og selv om Tami var en kvinne som kunne tilgi mye, ville hun aldri klare å tilgi Mark for å stjele fra de som var så mye mer vanskeligstilte enn dem eller for at hun måtte be faren om hjelp. Hun følte et personlig ansvar overfor organisasjonen, og hadde tilbudt seg å betale tilbake de forsvunne to og en halv millioner dollar fra et fond bestemoren hadde opprettet til henne. Problemet var at bestemoren hadde gitt faren ansvaret for fondet, og han hadde sagt klart ifra om at hun ikke var i stand til å ha ansvar for pengene som voksen – alt på grunn av noen få rebelske valg hun hadde tatt da hun var tenåring. Men han hadde gått med på å gi henne de nødvendige midlene hvis hun gikk med på kravet hans – hun skulle spionere på den største rivalen hans.

«Bra», fortsatte miss HR. «Mr. Richmond kommer om ikke så lenge. Han klarer seg for det meste på egen hånd her på kontoret, men vær klar til å delta på møter på kort varsel. Du må skrive notater og laste dem inn på skyen som du skal dele med ham alene. Er det klart?»

«Som krystall», svarte Tami, og sto imot lysten til å gjøre honnør og klikke hælene sammen på samme tid.

Kvinnen ga Tami enda et kaldt blikk før hun nikket. «Hvis du trenger meg, kan du nå meg via telefonen eller e-post. Kontaktinformasjonen min ligger i firmakatalogen på PC-en din.»

«Tusen takk, jeg tror det skal gå bra.»

Kvinnen hevet et perfekt nappet øyenbryn. «Du må klare mer enn bra. Mr. Richmond presterer alltid på sitt beste, og det er nøyaktig det han forventer av den innerste kretsen også.»

«Det er notert. Var det alt?» spurte Tami så formelt som hun klarte.

«For øyeblikket. Ha en fin dag.»

Da hun var alene, sank Tami ned i stolen bak skrivebordet. Den var i det minste behagelig, tenkte hun idet hun satte den i sving.

«Mr. Richmond presterer alltid på sitt beste, og det er nøyaktig det han forventer av den innerste kretsen også», mumlet hun, mens hun svingte stolen rundt og rundt. «Vel, hva syns du om denne kretsen?» Hun svingte rundt enda en gang, bare fordi hun hadde lyst til det.

Hun hørte en lyd bak seg, og hun skyndte seg å sette de velskodde føttene ned på det teppedekkede gulvet, stoppe stolen og snu seg. En mann, som var iført en formell, mørk dress, sto foran henne. Han var ulastelig kledd, fra de blanke skoene og helt opp til det perfekt friserte håret. Selv de lyse skjeggstubbene på haken var veltrimmede.

«Miss Wilson, antar jeg?» sa han i en dyp og velmodulert stemme som forvandlet henne til smeltet honning.

Vent, det skulle liksom ikke skje. Hun var ferdig med menn for godt, var hun ikke? Spesielt etter den siste. Men til tross for at hun hadde blitt tatt på fersken i å tulle og tøyse, og til tross for at hun hadde hatt en så merkelig reaksjon på tonefallet hans, klarte Tami å ta seg sammen og reise seg opp for å hilse på ham.

«Ja», svarte hun med det smilet hun hadde øvd på hele helgen, og rakte frem hånden. «Bare kall meg Tami. Og du er Mr. Richmond?»

Han så på henne med klare, lysegrå øyne som føltes som de så rett gjennom henne. Han nølte litt før han grep hånden hennes. Da han til slutt rørte ved henne, følte Tami en høyst upassende interesse risle gjennom kroppen. En som forvandlet seg til en sterk og intens kribling som samlet seg mellom bena da han smilte varmt og innbydende. Han slapp hånden hennes, og Tami sto imot lysten til å stryke hendene ned over lårene. Den mannen hadde et farlig smil, tenkte hun.

«Jeg er Keaton. Vi er to Mr. Richmonds her på kontoret, og vi er eneggede tvillinger, så du må finne ut av hvordan du skal se forskjell på oss. Du skal rapportere til meg, og kun meg. Er det forstått?»

Hun klarte å la være å himle med øynene. Hva var det med disse folkene og alle disse reglene? Det kom til å gjøre jobben hennes mye mer utfordrende. Disse menneskene måtte lære seg å slappe mer av. Men når hun tenkte på den velpubliserte historien om da Keatons far brått døde forrige jul og det ble avslørt at han levde et hemmelig dobbeltliv på en annen kant av landet, som inkluderte en annen kone og barn, kunne hun kanskje forstå dette behovet for regler og rutiner.

«Miss Wilson?» sa han prøvende.

«Å, ja. Beklager. Selvfølgelig», sa hun, og ble forskrekket over at hun enda en gang hadde blitt tatt på fersken i å ikke følge med.

Varme strømmet inn i ansiktet, og hun bare visste at kinnene var knallrøde. Du har jammen klart å gjøre litt av et førsteinntrykk, tenkte hun nedslått.

*

Keaton så hvordan den nye assistenten skiftet farge. Når han tenkte over hvordan samtalen deres hadde forløpt til nå, begynte han å lure på om han hadde gjort en tabbe da han overlot oppgaven helt og fullt til Monique i HR. Kanskje hun ikke hadde vært så grundig i utvelgelsesprosessen som hun vanligvis var. Eller kanskje det heller var en indikasjon på hvilken type mennesker som nå søkte om å få jobbe for Richmond Developments, siden Tami Wilson var den beste kandidaten. Etter at skandalen om farens andre familie hadde nådd media, og historien hadde gjort stor skade på omdømmet deres både blant folk flest og ansatte, hadde arbeidsmoralen på kontoret blitt stadig dårligere. Flere nøkkelansatte hadde sluttet, derav rekrutteringen av den rødmende kvinnen som nå sto foran ham.

«Du kan kanskje bli med inn på kontoret mitt, så kan vi gå gjennom noen ting der.»

«Vil du at jeg skal ta notater?» spurte hun.

Han så at hun fanget underleppen mellom tennene. Blikket hans festet seg ved den røde og fyldige leppen, og et øyeblikk ble han som forhekset. Keaton ga seg selv en mental skjennepreken og løftet øynene opp mot hennes. Hasselbrune. Han kunne ikke huske sist gang han hadde møtt noen med akkurat den nyansen av grønnbrun, eller med så mørke vipper. Naturlige? lurte han. Ikke hans sak, tenkte han bestemt og samlet tankene for å svare på spørsmålet hennes.

«Med mindre du har klisterhjerne, vil nok det være lurt. I det minste frem til vi får en bedre forståelse av hvordan vi skal arbeide sammen.»

Eller om de ville fortsette å arbeide sammen, innså han. Hun var distraherende. Mye vakrere enn den mannlige assistenten han hadde hatt før, og kledd i et antrekk som definitivt ikke var kjøpt i en billigbutikk. Men han hadde ikke tid til å bli distrahert. Han og søsknene, Logan og Kristin, kjempet for å holde Richmond Developments gående, og med det han snart skulle fortelle Tami, lurte han på om det kanskje hadde vært like greit å allerede nå overflytte henne til en annen del av selskapet. Han holdt nemlig ikke ut tanken på å tilbringe en hel uke sammen med henne.

Han gikk inn på kontoret, og noen sekunder senere fulgte Tami etter ham. Han satte seg bak skrivebordet og ga tegn til at hun skulle sette seg i en av stolene foran bordet. Hun gjorde så, og med det skled skjørtet ubevisst litt opp. Selv om han prøvde å la være, kunne han ikke unngå å legge merke til det velskapte låret som var dekket av en gjennomsiktig, svart strømpebukse. Hun tappet en digital penn mot mobiltelefonen hun hadde tatt med seg. I likhet med antrekket så den dyr og eksklusiv ut. Miss Wilson var åpenbart ikke noe fattiglem. Han håpet bare at hun var like ivrig etter å arbeide som hun tydeligvis var etter å shoppe.

Det gikk likevel opp for ham at dette ikke var standardprosedyre for de ansatte hos Richmond Developments. Siden størsteparten av kontorarbeidet ble utført elektronisk og plassert i en strengt bevoktet sky som tilhørte selskapet, antok han at hun ikke hadde blitt tildelt en enhet enda og at telefonen var hennes egen. Han måtte forsikre seg om at hun forstod at straks hun begynte å notere ned selskapsinformasjon elektronisk, tilhørte den Richmond Developments. De kunne ikke ta sjansen på at noen av eiendelene deres, verken de fysiske eller elektroniske, uforvarende ble delt med resten av verden. Forretningsrivalene sirklet rundt dem som blodtørstige haier, og ventet på at de skulle bryte sammen i det som var et utfordrende og ekstremt konkurransepreget marked.

Han bestemte seg for å håndtere problemet med telefonen med det samme, så han skrudde på sitt eget nettbrett og logget inn på en tom side.

«Her. I stedet for å fylle opp privattelefonen din med selskapsinformasjon, kan du bruke mitt nettbrett», sa han og rakte henne det over skrivebordet. «Hvis du skriver i det vinduet, vil det konvertere håndskriften din til tekst, og vi vil begge få tilgang til notatene etter samtalen.»

«Å, ok. Klart det. Jeg jobbet tidligere i en veldedig organisasjon, og vi var mye mindre strenge på prosedyrene rundt notatskriving.»

Hun smilte idet hun sa det, men han så spørsmålene i øynene hennes. Det overrasket ham.

«Vi var mindre forsiktige før, men vi bestemte oss nylig for å stramme inn her. Uansett, fortell meg litt om deg selv», begynte han. «Hvor jobbet du før du kom hit, og hva var det som fikk deg til å ville arbeide for oss?»

«Å, eh … Jeg arbeidet for en veldedig organisasjon som fokuserer på å hjelpe folk som har mistet hjemmet sitt. Vi tilbyr ikke bare mat og husly, men vi prøver også å finne nye hjem til disse menneskene. Det var utfordrende og givende arbeid, og jeg stortrivdes med det, men …» Hun svelget og pustet dypt inn. «Tiden var inne for en forandring. Når det gjelder hvorfor jeg valgte Richmond Developments, er det et veletablert selskap som har et godt omdømme og et øye for detaljer. Og mens stillingen min i den veldedige organisasjonen ga meg stor variasjon i arbeidet og lot meg prøve mye forskjellig, ser jeg på dette som en mulighet til å finpusse talentene mine innen organisering og prosjektutvikling.»

Det var fine ord, men Keaton kunne ikke la være å tenke at det var noe hun ikke sa. For eksempel – hvis hun trivdes så godt med å jobbe i den veldedige organisasjonen, hvorfor sluttet hun?

«Og hva gjør du i fritiden?»

Da lo hun. En sjarmerende, liten latter som fikk blodet til å bruse i ham. Keaton merket at han også måtte trekke på smilebåndet.

«Vel, fritid er ikke noe jeg har så mye av. Arbeidet i den veldedige organisasjonen fylte mye av fritiden min også, og jeg liker å stille opp der jeg kan. Det å kunne hjelpe og støtte folk som trenger det, gir meg en god følelse. Men hvis jeg har fri en kveld, syns jeg det er avslappende å strikke. Gjerne til hjemløse eller dyr i nød.»

«Strikke? Er ikke det noe gamle folk gjør?»

Tami hevet et øyenbryn og smilte skjevt til ham. «Gamle folk? Er ikke det alderisme, Mr. Richmond? Jeg trodde selskapet her gikk inn for å være inkluderende.»

Selv så mildt som det var, var dette utvilsomt en irettesettelse, og han tok den raskt til seg.

«Jeg beklager, det var upassende av meg. Og kall meg Keaton, er du snill. Om jeg skal være ærlig, tror jeg ikke jeg noensinne har møtt noen som strikker. Det er i hvert fall ikke et talent moren min har.»

«Det er fantastisk», sa hun, og øynene lyste opp av entusiasme. «Du får jobbe med farger og teksturer, og du får se noe forvandle seg fra en rett linje til et plagg som både kan brukes, nytes og være funksjonelt på samme tid. Hvordan kan man ikke like strikking?»

«Vel, når du sier det på den måten …» Han lo lett.

Hun var annerledes, ingen tvil om det. Hvis han ikke var forsiktig, ville hun nok snart begynne å gi ham strikketimer – hun virket så oppglødd og ivrig. Han var imponert over at hun ikke hadde vært redd for å nevne alderskommentaren hans. Det var ikke mange ansatte her som hadde våget å gjøre det, verken gamle eller nye. Men hun hadde ikke nølt. Det var et godt tegn, selv om han hadde tatt henne på fersken i å snurre rundt i stolen da han kom. Kanskje hun ville bli et friskt pust her på kontoret.

Men de var ikke her for å ha det moro, påminnet han seg selv. De hadde et selskap å redde og en jobb å gjøre.

«Ok. Vel, hvis du drar den digitale pennen fra det øverste hjørnet der borte», sa han, og pekte på hvor hun kunne plassere verktøyet som hjalp henne å skrive på skjermen, «kan vi sette i gang.»

Han fortsatte ikke før hun hadde gjort det.

«Du vet kanskje at Richmond Developments har hatt litt å stri med etter at Douglas Richmond, som både var selskapets administrerende direktør og min far, døde. Det uventede dødsfallet og avsløringen om en familie nummer to ga pressen mye å leke seg med. Vi har rett og slett ikke råd til enda mer negativ publisitet nå.»

Et ubekvemt drag gled over ansiktet hennes, og hun nikket sakte før hun snakket. «Jeg leste om at faren din døde. Jeg kondolerer. Det må ha vært vanskelig for dere.»

Keaton følte at alle musklene i kroppen strammet seg og slappet av igjen. Hun hadde altså lest avisartiklene og hørt sladderen. Da slapp han i det minste å gjenoppleve det gjennom å forklare situasjonen i detalj.

«Vi er nå i gjenoppbyggingsfasen», sa han. «En del av den fasen er å styrke forbindelsene. Først innad i selskapet, deretter overfor leverandørene og klientellet.»

«Det høres ut som en god plan.»

Han tillot seg å smile. «Takk for godkjenningen din.»

Og med det ble hun igjen rød som en tomat.

«Det var ikke meningen å høres nedlatende ut», sa hun rødmende.

«Det gjorde du ikke», forsikret han. «Vi er i en unik posisjon, vi to. Vi har ikke en arbeidshistorikk sammen, og det er på noen måter en utfordring, men på andre måter blir det som å begynne med blanke ark. Etter anbefaling fra konsulenten vi leide inn for å hjelpe oss med å styrke arbeidsmoralen, skal vi arrangere ulike teambyggingsøvelser innad i selskapet. Siden du og jeg skal jobbe tett sammen, blir vi to et team i den villmarksopplevelsen som ble valgt for å styrke samholdet i Richmond Developments og DR Construction. Vi ønsker å bygge et sterkt samhold mellom de to selskapene, og det begynner med de ansatte. De andre gruppene vil variere i størrelse.»

En liten V dukket frem mellom Tamis mørke øyenbryn idet hun rynket pannen. «Et team på to. Bare vi to», gjentok hun.

«Ja. Jeg er enig i at det ikke er ideelt, siden vi ikke engang kjenner hverandre. Men siden jeg er en av direktørene, må jeg gå foran med et godt eksempel. Vi drar derfor til villmarken i morgen tidlig. Det vil bli en gyllen anledning til å oppdage hverandres styrker og svakheter mens vi prøver de ulike opplevelsene kursstedet tilbyr. To nye grupper vil møte oss der lørdag morgen, og vi vil fullføre resten av kurset sammen med dem.»

Bekymringsrynken ble dypere. «I morgen? Er ikke det litt tidlig? Jeg vet ikke engang hva dette vil innebære. Som du med rette poengterte, kjenner vi ikke hverandre. Og du nevnte villmarken?» Toneleiet hennes steg flere oktaver ved det siste ordet. «Jeg er en byjente. Jeg har ingen villmarkserfaring overhodet.»

«Ikke jeg heller. Dermed blir dette en ypperlig anledning til å rette opp i det. Som jeg sa, drar vi i morgen. Jeg skal få en sjåfør til å hente deg klokken fem om morgenen.»

Tami hvinte av sjokk. «Klokken fem om morgenen? Så tidlig?» Hun lo nervøst. «Jeg er virkelig ikke meg selv før tidligst i åttetiden.»

«Tami, jeg behøver vel ikke å påminne deg om at som nyansatt er du her i en prøveperiode, slik det står klart og tydelig i kontrakten du skrev under på. Vi kan begge si opp kontrakten. Hvis du sier at du ikke ønsker å jobbe her, står du fritt til å slutte.»

Da så hun på ham, med store, grønnbrune og sjokkerte øyne. «Nei!» utbrøt hun, før hun fikk samlet seg. «Jeg skal være klar klokken fem. Har du en pakkeliste?»

«Jeg har faktisk det, ja.» Han skjøv et ark over skrivebordet.

«Jeg trodde dere foretrakk et papirløst kontor», sa hun, før hun la hånden over munnen. «Beklager igjen. Jeg har en tendens til å snakke før jeg tenker.»

«Vel, det burde gjøre denne turen særdeles interessant, for jeg har også blitt anklaget for det.»

Hun smilte forsiktig og plukket opp arket. Han så på henne mens hun studerte listen.

«Tursko? Tursekk til bagasje, en mindre sekk til dagsturer? Aftenantrekk? Det var en spennende liste. Hvor skal vi egentlig?»

«Sedona.»

«Men det er …»

«I Arizona. En tretimers flytur, som vi vil ta i selskapets privatfly, og deretter blir det en kjøretur på tre kvarter til kursstedet.»

«Vel, ok. Jeg kan skaffe meg alt dette til i morgen.»

«Jeg kan forstå at du kanskje ikke har alt til turen liggende klart, så jeg foreslår at du bruker noen timer på å gjøre deg kjent her på kontoret, så kan du dra rundt middagstider for å kjøpe det du ellers måtte trenge til i morgen. Ta vare på kvitteringene. Regnskapsavdelingen refunderer alt.»

Hun nikket og så på ham fra under øyevippene. Hun stirret intenst på ham, som om de prøvde å lese tankene hans og nå inn i sjelen hans. Det gjorde ham ille til mote, og han likte ikke at hun kunne ha en slik påvirkning på ham. Han flyttet øynene og festet dem til et punkt like bak ørene hennes, og krympet seg innvendig over at han kunne bli satt ut av noe så uskyldig som et blikk. Var det han som hadde blitt altfor mistenksom i det siste? Hadde han begynt å se spøkelser på høylys dag?

Han visste at Tami Wilson var grundig undersøkt av HR-avdelingen før hun ble ansatt, så hvorfor følte han  en slik uro rundt henne? Var det fordi hun var så tiltrekkende? Det burde ikke spille noen rolle for ham. Han hadde vært involvert i en kontorromanse før, og hadde blitt stygt brent da den daværende forloveden hans lå med tvillingbroren hans. Greit nok, hun hadde i utgangspunktet trodd at Logan var ham, men forholdet deres hadde likevel blitt ødelagt, og selv om alle tre fortsatte å jobbe sammen, var relasjonen mellom ham og de to andre noe anstrengt nå for tiden. Aldri i livet om han ville prøve seg på noe lignende igjen.

Han bøyde hodet og trykket på noen taster før han så opp igjen.

«Noen spørsmål, miss Wilson?»

«Kall meg Tami, er du snill, og nei. Jeg tror jeg har det jeg trenger.»

«Bra. Få nettbrettet, så skal jeg sørge for at notatene dine blir sendt til skyen vår. Du vil få tilgang til dem fra dine egne enheter når de er klare.»

Hun rakte enheten tilbake til ham. Fingrene deres rørte ved hverandre. Det var en ørliten berøring, men den fikk alt i ham til å stramme seg. En instinktiv kjemp eller flykt-respons tenkte han da hun trakk hånden til seg og reiste seg opp av stolen. Tiltrekning, hvisket en mer lumsk stemme i øret hans. Han skjøv tanken bryskt bort, selv om han ikke kunne la være å se på henne idet hun gikk ut av kontoret hans. Snittet i skjørtet fremhevet den smekre baken, og jakken var sydd nok inn i midjen til å fremheve en sexy timeglassfigur. Og han var virkelig en idiot som så på henne og bet seg merke i disse tingene. Han snurret stolen mot vinduet og så at regndråpene gled ned over glasset og gjorde bybildet nedenfor uskarpt.

Villmarkskurset ville bli utfordrende nok selv uten den ekstra komplikasjonen miss Tami Wilson utgjorde. Han lurte på hvordan det ville bli for dem å være sammen hver krevende dag … og natt.

